Volkswagen ID.2 spottet på Nürbugring

Bilproducenterne har travlt med at få de billige(re) elbiler ud til kunderne, ikke mindst presset af de skrappere emissionregler fra EU, der træder i kraft til nytår. I marts 2023 viste Volkswagen en meget tidlig konceptudgave af Volkswagen ID.2, der er en elektrisk afløser for Polo og skal sælges for under 25.000 euro – 190.000 kroner.

Planen er, at ID.2 skal i produktion i Spanien i 2025, og i den forgange uge blev lanceringen lidt mere håndgribelig, da en ID.2 blev spottet på den legendariske Nürburgring.

Der er dog tale om en såkaldt testmule, hvor ID.2’eren er “pakket ind” i en ID.3. Billederne afslører dog en interessant detalje. På konceptbilen har VW ikke afsløret, hvor ladeporten ville sidde. Men på den forklædte ID.2 på Nürburgring kan man se, at den sidder på bilens højre side, lige foran døren.

Det er for eksempel interessant for VW-bilister, der gerne vil lade op på Teslas hurtiglader med kort ledning – noget der kan være en plage for VW-ejere i dag. Videoen med billederne af Volkswagen ID.2 kan se herunder:

Konceptbilen ID. 2all måler 4.050 millimeter i længden, 1.812 millimeter i bredden og 1.530 millimeter i højden. Den har en akselafstand på 2.600 millimeter. Trods det kompakte format er løftet, at den bliver rummelig som en Golf. Den får blandt andet et bagagerum på imponerende 490 liter.

Volkswagen har også fortalt, at bilen bliver forhjulstrukket og vil have en 166 kW (226 hk) motor. Målet er en rækkevidde på op til 450 kilometer og at bilen skal kunne lades fra 10 til 80 procent på 20 minutter.

Volkswagen ID.2 får (mindst) to søsterbiler, nemlig Skoda Epiq og Seat Urban Rebel, der også begge vil blive præsenteret i 2025.

Læs mere: Her er den billige Skoda Epiq.

Se også vores egen video fra præsentation af Volkswagen ID.2all i marts 2023:

Volkswagen ID.2 spottet på Nürbugring