VW bekræfter ID1: Billig elbil til Europa i 2027

Volkswagen har givet sine ansatte et smugkig på en ny, billig elbil, der lander i Europa i 2027 med en startpris på omkring 20.000 euro – svarende til 149.000 kroner. Bilen er endnu ikke døbt officielt, men forventes at få navnet ID.1.

“Det bliver en prisvenlig, højkvalitets og rentabel elektrisk Volkswagen fra Europa til Europa,” sagde VW-brandets CEO, Thomas Schaefer, til medarbejdere ved hovedkvarteret i Wolfsburg.

ID.1 vises frem til marts

ID.1 bliver Volkswagens nye indstigningsmodel i ID-serien og vil tage kampen op mod billige elbiler fra kinesiske og koreanske producenter samt europæiske rivaler som Renault. Den får officiel debut i starten af marts, fortæller AutoNews.

Volkswagen udvikler bilen internt efter at have droppet en mulig alliance med Renault. Beslutningen kom efter modstand fra fagforeningen IG Metall, hvis toprepræsentant, Daniela Cavallo, anklagede VW-ledelsen for at “kaste sig i armene på en konkurrent” ved at overveje en produktion af bilen hos Renaults Dacia-brand.

Før ID.1 lander på markedet, vil Volkswagen i 2026 lancere ID.2, en lidt dyrere elbil med en startpris på omkring 25.000 euro (186.000 kroner). Det vides endnu ikke, om ID.1 vil baseres på samme MEB-platform.

Volkswagen bekræfter samtidig, at Wolfsburg bliver centrum for deres fremtidige elbilsproduktion. Her skal både den elektriske Golf og en ny elektrisk T-Roc bygges, hvilket ifølge IG Metall vil resultere i en årlig produktionsvolumen på over 500.000 enheder.

VW bekræfter ID1: Billig elbil til Europa i 2027